Diari Oficial de la Generalitat Valenciana


Sumari del DOGV 2300, del 30-06-1994 (1994/831854)

ORDRE de 23 de maig de 1994, de la Conselleria d'Educació i Ciència, per la qual es desplega el Decret 76/94, de 12 d'abril, del Govern Valencià, pel qual s'estableixen les quanties dels preus públics que ha de percebre la Conselleria d'Educació i Ciència per la prestació dels serveis d'ensenyament de musica, dansa i idiomes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/23/(4)/dof/vci/html**

### Dades del document

Número de DOGV
:   2300

Data del DOGV
:   30-06-1994

Secció del DOGV
:   DISPOSICIONS GENERALS

Número del document
:   1994/831854


Data del document
:   23-05-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 23 de maig de 1994, de la Conselleria d'Educació i Ciència, per la qual es desplega el Decret 76/94, de 12 d'abril, del Govern Valencià, pel qual s'estableixen les quanties dels preus públics que ha de percebre la Conselleria d'Educació i Ciència per la prestació dels serveis d'ensenyament de música, dansa i idiomes. [94/4058]  
Pel Decret 76/1994, de 12 d'abril, es van aprovar els preus públics corresponents als ensenyaments de música, dansa i idiomes, per al curs 94-95.  
En la disposició final del mencionat decret s'autoritza el conseller d'Educació i Ciència per a dictar les normes per al seu desplegament.  
D'acord amb aquesta autorització,  
ORDENE:  
Primer  
Per a la liquidació dels preus s'haurà de seguir el procediment regulat en l'Ordre de 26 de febrer de 1993, de la Conselleria d'Economia i Hisenda, per la qual es desplega el Decret 105/1992, de 6 de juliol, sobre recaptació dels tributs propis i cedits, taxes, preus públics i sancions de la Generalitat Valenciana.  
Segon  
1. Els alumnes satisfaran l'import total de les tarifes en formalitzar la matrícula, o bé podran fraccionar-lo en dos terminis, el 50 per cent en el moment de la formalització i la resta en la primera quinzena del mes de desembre, indicant aquesta circumstància en l'apartat corresponent de l'imprés d'autoliquidació.  
2. Una vegada pagat l'import establit, s'haurà de sol·licitar la formalització de la matrícula en la secretaria del centre. L'alumne haura de lliurar la documentació exigida acompanyada de la còpia per a l'administració de l'exemplar d'autoliquidació. Després que la secretaria comprove la documentació presentada i el correcte pagament de les tarifes, es formalitzarà la matrícula. La secretaria del centre conservarà l'exemplar de l'autoliquidació i la resta de la documentació.  
3. Aquells alumnes que tinguen assignatures convalidades no n'hauran de pagar l'import corresponent.  
Tercer  
La falta de pagament de l'import total dels preus, en el cas d'opció pel pagament total, motivarà la denegació de la matrícula. El no pagament parcial d'aquests, en cas d'haver optat pel pagament fraccionat, donarà origen a l'anul·lació de la matrícula i a la pèrdua de les quantitats corresponents al primer termini. En aquest últim supòsit, s'haurà de notificar prèviament a la persona interessada, perquè en un termini improrrogable de 15 dies realitze el pagament a què està obligada.  
Quart  
Els membres de famílies nombroses hauran d'acreditar la seua condició mitjançant l'aportació de la corresponent fotocòpia compulsada del títol de beneficiari en formalitzar la matrícula. La secretaria del centre comprovarà el compliment dels requisits exigits.  
Cinqué  
1. Els beneficiaris de beques o ajudes a l'estudi, obtingudes a l'empara del que estableix el Reial Decret 2.298/1983, de 28 de juliol, pel qual es regula el sistema de beques i altres ajudes a l'estudi, de caràcter personalitzat, a l'efecte de formalització de matrícula hauran de pagar el preu establert pels conceptes que corresponga en qualsevol de les modalitats recollides en l'article segon d'aquesta ordre.  
2. Una vegada resolta la convocatòria de beques o ajudes, els alumnes que se'n beneficien hauran de presentar la credencial corresponent a la secretaria del centre.  
3. La secretaria del centre sol·licitarà la devolució dels conceptes dels quals estan exempts els alumnes que hagen presentat la credencial pel procediment que s'establisca.  
Sisé  
Als alumnes dels ensenyaments de música i dansa se'ls aplicarà, en el moment de formalitzar la matrícula, els conceptes de l'annex I i II del Decret 76/94, de 12 d'abril, i els epígrafs que pagaran els alumnes en els distints tipus de centres seran els següents:  
1. Els alumnes de centres de la xarxa pública de la Conselleria d'Educació i Ciència pagaran els epígrafs que corresponguen dels punts 1 i 3, segons siguen d'ensenyaments anteriors o posterior a la LOGSE, respectivament, i els epígrafs del punt 4 que siguen procedents en cada cas.  
2. Els alumnes que cursen estudis en centres adscrits pagaran el primer any que es matriculen els epígrafs 4.2.2 i 4.2.7. Respecte d'això, per a formalitzar la matrícula en cursos posteriors només s'haurà de pagar l'epígraf 4.2.7. També s'hauran de pagar els epígrafs restants del punt 4 quan així pertoque.  
3. Els alumnes lliures pagaran els epígrafs continguts en el punt 2, i el que corresponga del punt 4.  
Seté  
Amb les dades de matrícula aportats pel centres de música i dansa adscrits, la secretaria del centre oficial corresponent omplirà l'imprés autoliquidatiu i hi reflectirà les quantitats que calga en cada cas. El centre adscrit disposarà d'un termini de 15 dies per a realitzar l'ingrés i presentar la còpia segellada per l'entitat bancària a la secretaria del centre oficial, una vegada que aquest li haja lliurat l'imprés amb les quantitats que cal pagar.  
Vuité  
Als alumnes dels ensenyaments d'idiomes, se'ls aplicarà, en el moment de formalitzar la matrícula, els conceptes de l'annex III del Decret 76/94, de 12 d'abril, que corresponguen en cada cas.  
DISPOSICIONS FINALS  
Primera  
S'autoritza la Direcció General de Règim Econòmic per a dictar les instruccions de desplegament i adaptació que aquesta odre requerisca.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Valencia, 23 de maig de 1994  
El conseller d'Educació i Ciència,  
JOAN ROMERO I GONZÁLEZ


Còpia Permalink ELI